14.12.2022
MT
Il-Ġurnal Uffiċjali tal-Unjoni Ewropea
C 474/1
II (Komunikazzjonijiet)
KOMUNIKAZZJONIJIET MINN ISTITUZZJONIJIET, KORPI, UFFIĊĊJI U AĠENZIJI TAL-UNJONI EWROPEA
IL-KUMMISSJONI EWROPEA AVVIŻ TAL-KUMMISSJONI Linji gwida dwar l-għeluq ta’ programmi operazzjonali adottati għall-assistenza mill-Fond Ewropew għall-Iżvilupp Reġjonali, mill-Fond Soċjali Ewropew, mill-Fond ta’ Koeżjoni u mill-Fond Ewropew għall-Affarijiet Marittimi u s-Sajd u mill-programmi ta’ kooperazzjoni transfruntiera taħt l-Istrument għall-Assistenza ta’ Qabel l-Adeżjoni (IPA II) (2014-2020) (2022/C 474/01)
Dan l-avviż tal-Kummissjoni jissostitwixxi l-avviż tal-Kummissjoni li kien ippubblikat qabel f’Il-Ġurnal Uffiċjali tal-Unjoni Ewropea C 417 tal-14 ta’ Ottubru 2021.
Filwaqt li titqies l-importanza ta’ għeluq f’waqtu u effiċjenti tal-programmi operazzjonali approvati għall-assistenza millFond Ewropew għall-Iżvilupp Reġjonali (inklużi l-programmi ta’ kooperazzjoni taħt il-mira tal-kooperazzjoni territorjali Ewropea), mill-Fond Soċjali Ewropew, mill-Fond ta’ Koeżjoni u mill-Fond Ewropew għall-Affarijiet Marittimi u s-Sajd għallperjodu ta’ programmazzjoni mill-1 ta’ Jannar 2014 sal-31 ta’ Diċembru 2020, inklużi dawk li jibbenefikaw mir-riżorsi ta’ REACT-EU, huwa meħtieġ li tiġi pprovduta gwida xierqa dwar l-għeluq ta’ dawn il-programmi f’konformità marRegolament (UE) Nru 1303/2013 tal-Parlament Ewropew u tal-Kunsill (1) u l-atti legali ta’ applikazzjoni ġenerali adottati abbażi tiegħu.
Dawn il-linji gwida jkopru wkoll il-programmi ta’ kooperazzjoni transfruntiera taħt l-Istrument għall-Assistenza ta’ Qabel l-Adeżjoni (IPA II).
Ir-Regolament ta’ Implimentazzjoni tal-IPA jirreferi b’mod ġenerali għar-RDK jew speċifikament għal ċerti dispożizzjonijiet tiegħu.
Għalhekk, dawn il-linji gwida japplikaw ukoll għall-programmi ta’ kooperazzjoni transfruntiera tal-IPA II, sakemm ma jkunx speċifikat mod ieħor.
Fid-dawl tal-esperjenza tal-għeluq tal-perjodi ta’ programmazzjoni 2000-2006 u 2007-2013, il-linji gwida jipproponu proċeduri simplifikati bil-għan li jibnu fuq l-aħjar prattiki identifikati matul l-għeluq ta’ dawn il-perjodi preċedenti.
Il-linji gwida jqisu l-kriżi bla preċedent tal-COVID-19 fl-2020 u fl-2021 u l-aggressjoni militari mill-Federazzjoni Russa kontra l-Ukrajna fl-24 ta’ Frar 2022 kif ukoll l-impatt assoċjat fuq l-implimentazzjoni tal-programm.
L-għan tal-linji gwida huwa li jiffaċilitaw il-proċess tal-għeluq billi jipprovdu l-qafas metodoloġiku li skontu għandu jsir l-eżerċizzju tal-għeluq għas-saldu finanzjarju tal-impenji baġitarji pendenti tal-Unjoni permezz tal-pagament ta’ kwalunkwe bilanċ finali lill-Istat Membru fir-rigward ta’ programm u/jew diżimpenn jew irkupru tas-somom imħallsa indebitament mill-Kummissjoni lill-Istat Membru.
(1) Ir-Regolament (UE) Nru 1303/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għallIżvilupp Reġjonali, il-Fond Soċjali Ewropew, il-Fond ta’ Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (ĠU L 347, 20.12.2013, p. 320) (“RDK”).